**V E N D I M**

**PËR**

**DISA NDRYSHIME NË VENDIMIN NR.424, DATË 10.5.2017, TË KËSHILLIT TË MINISTRAVE, “PËR PËRCAKTIMIN E KRITEREVE DHE TË PROCEDURËS SË PËRZGJEDHJES E TË EMËRIMIT TË DREJTUESVE TË SHËRBIMIT NË STRUKTURAT SHËNDETËSORE UNIVERSITARE”**

Në mbështetje të nenit 100 të Kushtetutës dhe të pikës 4, të nenit 28, të ligjit nr.80/2015, “Për arsimin e lartë dhe kërkimin shkencor në institucionet e arsimit të lartë në Republikën e Shqipërisë”, me propozimin e ministrit të Shëndetësisë dhe Mbrojtjes Sociale dhe të ministrit të Arsimit Sportit dhe Rinisë, Këshilli i Ministrave

**V E N D O S I:**

Në vendimin nr.424, datë 10.5.2017, të Këshillit të Ministrave, bëhen këto ndryshime:

1. Kudo në vendim, emërtesat “Ministria e Shëndetësisë” dhe “Ministria e Arsimit dhe Sportit” zëvendësohen me “Ministria e Shëndetësisë dhe Mbrojtjes Sociale” dhe “Ministria e Arsimit, Sportit dhe Rinisë”.

2. Në pikën 2 bëhen këto ndryshime:

a) Shkronja “ç” ndryshohet, si më poshtë vijon:

“ç. Të zotërojë titullin “Profesor”, “Profesor i asociuar” ose të ketë Doktoratë/PhD të mbrojtur në një nga universitetet e Shqipërisë, të BE-së, SHBA-ve, Kanadasë, Turqisë, Australisë ose Japonisë.”.

b) Në fjalinë e parë të paragrafit të fundit, fjalët “… jo më të shkurtër se 8 (tetë) vjet si pedagog me kohë të pjesshme …” zëvendësohen me “… jo më të shkurtër se 8 (tetë) vjet pa ndërprerje si pedagog me kohë të pjesshme në fushën ku ai konkurron …”.

3. Pika 10 ndryshohet, si më poshtë vijon:

“10. Kandidatët konkurrues për një shërbim të caktuar vlerësohen nga komisioni përkatës, sipas përcaktimeve dhe kritereve të përcaktuara në udhëzimin e përbashkët të ministrit të Shëndetësisë dhe Mbrojtjes Sociale dhe ministrit të Arsimit, Sportit dhe Rinisë. Aneksi 1 bashkëlidhur vendimit shfuqizohet.”.

4. Pika 14 ndryshohet, si më poshtë vijon:

“14. Kandidati fitues lidh kontratë punësimi trepalëshë me drejtuesin e strukturës shëndetësore universitare, pjesë e së cilës është shërbimi përkatës, dhe me drejtuesin e IAL-së përkatëse. Mospërmbushja e detyrimeve kontraktore që lidhen me funksionimin e strukturës shëndetësore universitare përbën shkak për prishjen e kontratës trepalëshe.”.

Ky vendim hyn në fuqi pas botimit në “Fletoren zyrtare”.

**K R Y E M I N I S T R I**

**EDI RAMA**